B. Osobitná časť

K Čl. I

K bodom 1 až 3
Precizuje sa, resp. sa dopĺňa text vyplývajúci z aplikačnej praxe. V prípade potreby, navrhovaná zmena zabezpečí väčšiu flexibilitu pri kontrole žiadostí, aby sa proces posudzovania zefektívnil.

Bod 4
Navrhuje sa vypustenie formátu fotografií, nakoľko sa žiadosti k jednotlivým výzvam podávajú vo väčšine prípadov elektronicky a formát fotografií je v tomto prípade irelevantný údaj.

Bod 5
Precizuje sa text vyplývajúci z aplikačnej praxe, nakoľko formáty CD a DVD patria v súčasnosti medzi zastaranú technológiu.

Bod 6
Precizuje sa text v súvislosti so zákonom č. 25/2025 Z. z. Stavebný zákon a o zmene a doplnení niektorých zákonov (Stavebný zákon) a taktiež vyplývajúce z aplikačnej praxe. V prípade potreby, navrhovaná zmena zabezpečí väčšiu flexibilitu pri kontrole žiadostí a je potrebná pre rýchlejšie posudzovanie predložených žiadostí o poskytnutie dotácie, aby sa proces posudzovania zrýchlil a zefektívnil, doklad sa bude predkladať najneskôr k vyúčtovaniu dotácie.
Poznámka pod čiarou k odkazu 1 sa vypúšťa.

Bod 7
Prijatím zákona č. 138/2025 Z. z., ktorým sa mení a dopĺňa zákon č. 299/2020 Z. z. o poskytovaní dotácií v pôsobnosti Ministerstva kultúry Slovenskej republiky v znení neskorších predpisov došlo k rozšíreniu účelov, na ktoré je možné poskytnúť dotáciu zo štátneho rozpočtu. Bod 7 tak reaguje na vytvorenie nových podprogramov v rámci programu Ochrana a rozvoj nehmotného kultúrneho dedičstva a v rámci programu Podpora a rozvoj vlastenectva a národného povedomia detí a mládeže.

Bod 8
Precizuje sa text vyplývajúci z aplikačnej praxe. V prípade potreby, navrhovaná zmena zabezpečí väčšiu flexibilitu pri kontrole žiadostí, aby sa proces posudzovania zefektívnil.

Bod 9
Navrhuje sa rozšírenie cieľových skupín (komu je projekt určený) aj na primárnu a sekundárnu oblasť. Je potrebné, aby sa cieľové skupiny zosúladili s informačným systémom dotačný systém MK SR.

Bod 10
Navrhuje sa doplnenie prílohy č. 10, ktorej názov znie: „Podrobná charakteristika a popis projektu“, prílohy č. 11, ktorej názov znie: „Doplňujúce údaje a technické parametre neperiodickej publikácie“ a prílohy č. 12, ktorej názov znie: „Podrobná charakteristika a popis projektu“, za prílohu č. 9 aktuálneho opatrenia, nakoľko je pri vyhlasovanej výzve potrebné od žiadateľov požadovať poskytnutie rôznych špecifických údajov s cieľom adresnejšieho nastavovania parametrov podpory a rýchlejšieho vyplácania finančných prostriedkov.

K Čl. II
Účinnosť sa s prihliadnutím na predpokladanú dĺžku legislatívneho procesu navrhuje od 1. septembra 2026.
